Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/026 PT/Rohde mill-Portugall) /* KUMM/2011/0491 finali */





MEMORANDUM TA’ SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, bil-limitu massimu annwali ta' EUR 500 miljun 'il fuq mill-intestaturi rilevanti tal-qafas finanzjarju. Ir-regoli applikabbli għall-kontributi mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fis-26 ta’ Novembru 2010, il-Portugall ressaq l-applikazzjoni EGF/2010/026 PT/Rohde għal kontribut finanzjarju mill-FEG, wara li ngħataw xi sensji f'Rohde Sociedade Industrial de Calçado Luso-Alemã, Lda ("'Rohde") fil-Portugall. Wara analiżi bir-reqqa ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006, li l-kundizzjonijiet għal kontribut finanzjarju skont dan ir-Regolament huma ssodisfati. SOMMARJU TAL-APPLIKAZZJONI U ANALIŻI Dejta ewlenija: || Nru ta' Referenza tal-FEG || EGF/2010/026 Stat Membru || Il-Portugall Artikolu 2 || (a) Intrapriża primarja || Rohde - Sociedade Industrial de Calçado Luso-Alemã, Lda. Fornituri u produtturi fl-istadju aħħari ta’ produzzjoni || 0 Perjodu ta’ referenza || 19.05.2010 – 19.09.2010 Data ta' bidu għas-servizzi personalizzati || 20.05.2010 Data tal-applikazzjoni || 26.11.2010 Sensji matul il-perjodu ta’ referenza || 974 Sensji qabel u wara l-perjodu ta' referenza || 0 Sensji totali eliġibbli || 974 Ħaddiema li ngħataw is-sensja u li huma identifikati għall-għajnuna || 680 Nefqa għas-servizzi personalizzati (EUR) || 2 135 000 Nefqa għall-implimentazzjoni tal-FEG[3] (EUR) || 95 000 Nefqa għall-implimentazzjoni tal-FEG (%) || 4,26 Baġit totali (EUR) || 2 230 000 Kontribut tal-FEG (65 %) (EUR) || 1 449 500 1. L-applikazzjoni kienet ippreżentata lill-Kummissjoni fis-26 ta’ Novembru 2010 u kienet appoġġata b'informazzjoni addizzjonali sad-19 ta’ Mejju 2011. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u tressqet fi żmien il-perjodu ta' skadenza ta’ 10 ġimgħat imsemmi fl-Artikolu 5 ta’ dak ir-Regolament. Ir-rabta bejn is-sensji u l-bidliet strutturali ewlenin fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Sabiex jistabbilixxi r-rabta bejn is-sensji u l-kriżi finanzjarja u ekonomika globali, il-Portugall jisħaq li l-industriji tal-ħwejjeġ u taż-żraben kienu milquta tassew ħażin mill-kriżi. Dawn is-setturi huma vulnerabbli ħafna għall-fatturi esterni bħal pereżempju t-tnaqqis fil-kapaċità tal-akkwist tal-konsumaturi. Ir-riċessjoni ekonomika kellha impatt negattiv fuq is-suq tax-xogħol, il-livelli tal-qgħad żdiedu, u dan affettwa l-fiduċja tal-konsumatur. Għalhekk, l-industriji tal-manifattura kellhom tnaqqis kbir f'daqqa fil-bejgħ u l-produzzjoni. L-awtoritajiet Portugiżi jirrappurtaw li l-Portugall irreġistra tnaqqis fil-PDG matul l-aħħar sitt xhur tal-2008 u fl-2009 (tnaqqis ta' 4 % skont il-Banco de Portugal). L-industriji tal-ħwejjeġ u taż-żraben irreġistraw tnaqqis fl-esportazzjonijiet (EUR 24 miljun għall-ħwejjeġ, EUR 6 miljun għaż-żraben). L-esportazzjonijiet taż-żraben Portugiżi fl-2009 naqsu għal EUR 1 207 miljun, li jirrappreżenta 6,4 % inqas minn dawk tas-sena ta' qabel. 4. Il-kumpanija Rohde żammet pożizzjoni stabbli fis-suq minkejja d-diffikultajiet dejjem jiżdiedu minħabba ż-żieda fil-kompetizzjoni, minħabba li ċ-Ċina saret mexxej dinji fis-settur u minħabba li l-importanza tal-Vjetnam, l-Indja u l-Indoneżja dejjem qed tiżdied. Madankollu, is-sitwazzjoni ta' Rohde kienet affettwata mit-tnaqqis fil-bejgħ, u l-pożizzjoni ta' Rohde fis-suq Ewropew iddeterjorat. Bħala riżultat tal-kriżi u l-kapaċità mnaqqsa għall-investiment, l-intrapriża ewlenija bbażata fi Schwalmstadt, il-Ġermanja, fl-aħħar falliet. 5. Il-Grupp Rohde mbagħad sar is-suġġett ta' pjan ta' rkupru. il-kumpanija nxtrat minn impriża konġunta bejn Square Four u l-bank Morgan Stanley Merchant biex jippruvaw isalvaw lil Rohde u l-livell ta' produzzjoni tiegħu. Kien ippjanat li l-fabbrika fil-Portugall tibqa' tipproduċi. Madankollu, fl-aħħar il-grupp naqas fid-daqs b'mod sostanzjali. Dawn iċ-ċirkostanzi, inklużi l-ordnijiet dejjem jonqsu mill-intrapriża ewlenija, affettwaw is-sitwazjoni tal-fabbrika Rohde bbażata f'Santa Maria da Feira, il-Portugall, u bħala riżultat, f'Settembru 2009 bdew il-proċedimenti tal-falliment, u dawn wasslu għall-għeluq tal-fabbrika u s-sensja tal-ħaddiema. Turija tal-għadd tas-sensji u konformità mal-kriterji tal-Artikolu 2(a) 6. Il-Portugall ressaq din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jirrikjedi mill-inqas 500 sensja tul perjodu ta’ erba’ xhur f’intrapriża fi Stat Membru, inklużi ħaddiema li ngħataw is-sensja mill-fornituri tagħha jew mill-produtturi involuti fl-istadju aħħari ta’ produzzjoni. 7. L-applikazzjoni tikkwota 974[4] sensja f'Rohde matul il-perjodu ta' referenza ta' erba' xhur mid-19 ta' Mejju 2010 sad-19 ta' Settembru 2010. Dawn is-sensji kollha ġew ikkalkulati skont it-tieni inċiż tat-tieni paragrafu tal-Artikolu 2 tar-Regolament (KE) Nru 1927/2006. Spjegazzjoni tan-natura mhux prevista ta' dawk is-sensji 8. L-awtoritajiet Portigiżi jsostnu li l-kriżi finanzjarja u ekonomika u l-impatt tagħha ma setgħux jiġu previsti. Is-sensji f'Rohde ma kinux mistennija minkejja li l-kumpanija kienet qed tiffaċċja diffikultajiet li bil-mod il-mod kienu qed jiżdiedu minħabba ż-żieda fil-kompetizzjoni, it-tkabbir suċċessiv fl-importazzjonijiet u t-tnaqqis fil-konsum. L-intrapriża kienet f'pożizzjoni stabbli fis-suq sakemm dan iddgħajjef mill-kriżi. Barra minn hekk, il-falliment tal-kumpanija ewlenija fil-Ġermanja fil-bidu ma kienx meqjus bħala periklu sinifikanti, billi l-kumpanija kienet is-suġġett ta' pjan ta' rkupru fl-2008/09. Identifikazzjoni tal-intrapriżi li taw is-sensji u l-ħaddiema identifikati għall-għajnuna 9. L-applikazzjoni ssemmi total ta' 974 sensja f'Rohde matul il-perjodu ta' referenza ta' erba' xhur. Minn dan it-total, 680 huma identifikati għall-għajnuna: l-awtoritajiet Portugiżi jikkalkolaw li madwar 70 % tal-ħaddiema li ngħataw is-sensja se jieħdu sehem fil-miżuri kofinanzjati mill-FEG, filwaqt li l-oħrajn se jsibu impjieg ieħor, jew jivvjaġġaw barra mill-pajjiż, jirtiraw jew jieħdu sehem f'miżuri oħrajn li jikkomplementaw dawk li huma kofinanzjati mill-FEG. 10. It-tqassim tal-ħaddiema identifikati huwa kif ġej: Kategorija || Numru || Perċentwal Irġiel || 88 || 13,00 Nisa || 592 || 87,00 Ċittadini tal-UE || 680 || 100,00 Ċittadini barra l-UE || 0 || 0,00 Età bejn il-15 u l-24 sena || 1 || 0,15 Minn 25 sa 54 sena || 632 || 92,94 Minn 55 sa 64 sena || 45 || 6,62 Aktar minn 64 sena || 2 || 0,29 Għandu jiġi nnotat li 78,5 % ta' dawn il-ħaddiema ma lestewx l-edukazzjoni primarja (disa' snin ta' skola), filwaqt li 17,8 % biss lestew l-edukazzjoni primarja u 1,2 % lestew l-edukazzjoni sekondarja. Hemm 7 ħaddiema inklużi fil-kategoriji ta' hawn fuq li għandhom problema tas-saħħa jew diżabbiltà fit-tul. 11. Fir-rigward ta' kategoriji ta’ xogħol, it-tqassim huwa kif ġej: Kategorija || Numru || Perċentwal Leġiżlaturi, uffiċjali għolja u maniġers || 2 || 0,29 Professjonisti || 1 || 0,15 Teknixins u professjonisti assoċjati || 17 || 2,50 Skrivani || 34 || 5,00 Ħaddiema fis-servizzi u ħaddiema fil-bejgħ fil-ħwienet u fis-swieq || 3 || 0,44 Ħaddiema tas-sengħa u dawk involuti fi snajja’ relatati || 537 || 78,97 Operaturi tal-impjanti u tal-magni u dawk li jimmuntaw || 20 || 2,94 Xogħlijiet elementari || 66 || 9,71 12. Skont l-Artikolu 7 tar-Regolament (KE) Nru 1927/2006, il-Portugall ikkonferma li ġiet applikata, u se tkompli tiġi applikata, politika ta' ugwaljanza bejn in-nisa u l-irġiel, kif ukoll politika ta' nondiskriminazzjoni matul l-istadji varji tal-implimentazzjoni tal-FEG u, b'mod partikolari, għall-aċċess fl-FEG. Deskrizzjoni tat-territorju kkonċernat u l-awtoritajiet u l-partijiet interessati tiegħu 13. Ir-territorju kkonċernat huwa prinċipalment il-muniċipalità ta' Santa Maria Da Feira fejn ġie stabbilit Rohde. Madankollu s-sensji affettwaw ukoll il-muniċipalità kontigwa ta' Ovar. Dawn jinsabu rispettivament fi ħdan żewġ reġjuni tan-NUTS II: Norte u Centro. 14. Norte huwa r-reġjun bl-aktar popolazzjoni densa fil-Portugall u l-aktar wieħed industrijalizzat tal-pajjiż, b'konċentrazzjoni għolja ta' industriji tradizzjonali (tessuti, ħwejjeġ, żraben, injam), filwaqt li s-settur tas-servizzi qed jiżviluppa dan l-aħħar ukoll. F'dawn is-setturi kollha, hemm predominanza ta' intrapriżi żgħar u medji. Ir-reġjun għadu jbati minn bażi baxxa tal-edukazzjoni, li taffettwa partikolarment lill-ġenerazzjoni akbar fiż-żmien, u minn qgħad fuq żmien twil. 15. Centro huwa reġjun li għandu densità tal-popolazzjoni baxxa u żbilanċi demografiċi kbar li prinċipalment huma r-riżultat ta' depopolazzjoni kontinwa u t-tkabbir fl-età progressiv tal-popolazzjoni. L-istruttura produttiva hija diversifikata, iżda l-industrija hija ddominata minn speċjalizzazzjonijiet produttivi tradizzjonali. Bħar-reġjun Norte, Centro għandu livell baxx ta' edukazzjoni. Il-qgħad sar problema minħabba r-rigressjoni fis-setturi industrijali primarji u tradizzjonali. 16. Iż-żewġ reġjuni għandhom struttura tal-impjiegi vulnerabbli u l-problema tal-kwalifiki baxxi tal-forza tax-xogħol, kontra l-pagi baxxi, u l-impjieg prekarju. 17. Il-partijiet interessati ewlenin huma l-Instituto do Emprego e Formacao Profissional (IEFP, I.P.) li hija istituzzjoni amministrattiva pubblika b'ċentri tal-impjiegi deċentralizzati u ċentri tat-taħriġ vokazzjonali, l-imsieħba soċjali (l-organizzazzjonijiet ta' min jimpjega jinkludu l-Assoċjazzjoni Portugiża taż-Żraben, il-Komponenti u l-Oġġetti tal-Ġilda u l-fergħat tagħhom; l-istrutturi tat-trejdjunjins jinkludu l-Federazzjoni tal-Għaqdiet tal-Ħaddiema tat-Tessuti, tal-Prodotti tal-Injam, tal-Ħwejjeġ, taż-Żraben u tal-Ġilda tal-Portugall). Il-muniċipalitajiet u l-assoċjazzjonijiet tagħhom (l-aktar taż-Żona Metropolitana ta' Porto), l-Universitajiet u l-Istituti Politekniċi u ċ-Ċentru Teknoloġiku taż-Żraben għandhom rwol importanti wkoll. L-impatt mistenni tas-sensji fir-rigward tal-impjiegi lokali, reġjonali jew nazzjonali 18. Skont l-Istitut Nazzjonali tal-Istatistika (INE) il-livell tal-qgħad fil-Portugall fl-aħħar tliet xhur tal-2010 kien 10,9 % li huwa 1,1 % ogħla minn dak tal-istess perjodu tal-2009. Ir-rata tal-qgħad fir-reġjun Norte żdied minn 11,6 % fit-tliet xhur ta' qabel tal-aħħar tal-2009 sa 13,2 % fl-istess perjodu tal-2010 u kienet l-ogħla rata tal-qgħad fil-pajjiż. Fir-reġjun Centro kien hemm żieda żgħira fir-rata tal-qgħad (minn 7,2 % sa 7,4 % fl-istess perjodu bħal dak imsemmi hawn fuq). Fil-muniċipalità ta' Santa Maria da Feira, fejn ġie stabbilit Rohde, ir-rata tal-qgħad kienet l-ogħla fir-reġjun tan-NUTS III Entre Douro e Vouga. Fil-muniċipalità ta' Ovar fir-reġjun Centro, ir-rati tal-qgħad huma ogħla mill-medja nazzjonali. F'dan il-kuntest, l-impatt dirett tal-għeluq ta' Rohde kien is-sensja ta' madwar 980 ħaddiem, u dan affettwa ħafna lil dawn il-muniċipalitajiet li diġà kellhom rati tal-qgħad ogħla mill-medja nazzjonali. 19. L-awtoritajiet Portugiżi rrappurtaw li l-popolazzjoni mingħajr impjieg tas-setturi l-aktar tradizzjonali, inkluża dik taż-żraben, għandhom livelli baxxi ħafna tal-edukazzjoni u għalhekk huwa aktar diffiċli għalihom li jagħmlu taħriġ ieħor għal attivitajiet oħrajn. Pakkett ikkoordinat ta' servizzi personalizzati li jridu jiġu ffinanzjati u analiżi tal-ispejjeż stmati tiegħu, inkluża l-komplementarjetà tiegħu mal-azzjonijiet iffinanzjati mill-Fondi Strutturali 20. Qed jiġu proposti t-tipi ta’ miżuri li ġejjin, li flimkien jagħmlu pakkett ikkoordinat ta’ servizzi personalizzati mmirati lejn l-integrazzjoni mill-ġdid tal-ħaddiema fis-suq tax-xogħol. (1) Gwida u informazzjoni: L-azzjonijiet ta' informazzjoni jikkonsistu fl-aġġornament tal-benefiċjarji potenzjali kollha dwar il-miżuri disponibbli, it-tħeġġiġ tal-ħaddiema biex jieħdu sehem b'mod attiv fihom, il-provvista ta' informazzjoni dwar is-suq tax-xogħol, kif ukoll l-istabbiliment u l-adattament tal-Pjanijiet Personali tal-Impjiegi rispettivi tagħhom li għandhom jiddeskrivu l-miżuri li l-ħaddiema beħsiebhom jieħdu sehem fihom. Dan l-istabbiliment tal-profili se jitwettaq miċ-Ċentri tal-Impjiegi u mhuwiex kofinanzjat mill-FEG. Huwa mistenni li 250 mill-ħaddiema identifikati se jkomplu jsegwu sessjonijiet ta' gwida aktar kumplessi. Dawn se jħeġġu lill-ħaddiema biex jieħdu taħriġ vokazzjonali, ibiddlu mill-ġdid ix-xogħol tagħhom u jagħmlu żvilupp personali inklużi l-promozzjoni tal-istima personali u t-teknika għat-tfittxija ta' impjieg. Matul dawn l-azzjonijiet, il-ħaddiema se jirċievu konċessjonijiet għall-ikel u għat-trasport. (2) Ir-rikonoxximent, il-validazzjoni u ċ-ċertifikazzjoni tal-kompetenzi. Bl-għajnuna taċ-Ċentri tal-Opportunitajiet Ġodda (NOC) rikonoxxuti, il-ħaddiema se jidentifikaw l-għarfien u l-ħiliet miksuba matul ħajjithom f'kuntesti formali u informali. Matul is-sessjonijiet individwali u fi gruppi, flimkien ma' għalliema professjonisti, il-ħaddiema se jħejju portafoll li jkun fih l-evidenza tal-proċess ta' tagħlim tagħhom. Se jiġu organizzati panils speċjali għal dawk il-ħaddiema li jkollhom bżonn ħiliet speċifiċi sabiex jiksbu ċertifikat tal-iskola jew ċertifikat vokazzjonali. L-NOC se jiġu promossi miċ-Ċentri tat-Taħriġ Vokazzjonali b'Amministrazzjoni Konġunta. (3) It-Taħriġ Vokazzjonali: Il-ħaddiema se jirċievu t-taħriġ li huwa l-aktar adattat għal-livelli tal-edukazzjoni u tal-ħiliet tagħhom, u dan se jgħinhom sabiex jerġgħu jintegraw malajr fix-xogħol. Se jkun hemm korsijiet ta' taħriġ għall-adulti li jwasslu għaċ-ċertifikazzjoni doppja (edukattiva u vokazzjonali), xi wħud se jingħataw fuq bażi modulari (taħriġ flessibbli organizzat f'unitajiet ta' taħriġ fuq żmien qasir, ippreżentati fil-parametri referenzjarji tal-Katalgu Nazzjonali tal-Kwalifiki) u xi wħud se jikkonsistu f'taħriġ speċifiku, adattat għall-ħtiġijiet speċifiċi tas-suq tax-xogħol (azzjonijiet mhux inklużi fil-Katalgu Nazzjonali tal-Kwalifiki). Il-korsijiet tat-taħriġ se jingħataw miċ-Ċentri tat-Taħriġ Vokazzjonali u entitajiet oħra ta' kompetenza rikonoxxuta identifikati mill-IEFP. Se jingħataw konċessjonijiet għat-taħriġ, l-ikel, it-trasport, l-assigurazzjoni personali kontra l-inċidenti u l-akkomodazzjoni b'limiti u kundizzjonijiet stretti. (4) Għotja għat-taħriġ fuq inizjattiva personali: Din għandha tippermetti lill-ħaddiema jieħdu sehem f'korsijiet xierqa tat-taħriġ, miftiehma magħhom bħala parti mill-pjan personali ta' impjieg tagħhom, u li jingħataw minn istituzzjonijiet rikonoxxuti tat-taħriġ. Il-parteċipanti ta' din il-forma ta' taħriġ se jiġu offruti għotja taħt kundizzjonijiet sretti. Dawn jistgħu jmorru għal aktar minn kors wieħed, konsekuttivament jew simultanjament, b'kundizzjoni li jibqgħu fil-limiti stabbiliti. (5) Appoġġ għas-sejba ta' impjieg mill-persuna nnifisha: Din hija għotja mogħtija lill-ħaddiema li, matul il-perjodu ta' implimentazzjoni tal-pakkett tal-FEG, isibu impjieg ġdid b'kuntratt indefinit jew b'kuntratt għal mill-inqas sitt xhur. L-ammont ivarja skont it-tul tal-kuntratt offrut, u jista' jiżdied jekk il-post tax-xogħol ikun aktar minn 100 km 'il bogħod mill-post fejn joqgħod il-ħaddiem. (6) Inċentiv għar-reklutaġġ: Sabiex jiġi stimulat il-ħolqien ta' impjiegi ġodda, jista' jiġi allokat appoġġ finanzjarju lill-entitajiet li jħaddmu li jiffirmaw kuntratti full-time ma' ħaddiem benefiċjarju tal-FEG. It-tul minimu tal-kuntratt għandu jkun ta' 12-il xahar, u jingħata inċentiv akbar lil dawk li jimpjegaw ħaddiema b'kuntratti ta' tul indefinit. (7) Appoġġ imprenditorjali: Għal dawk il-ħaddiema li jixtiequ joħolqu n-negozji tagħhom, se jiġi organizzat taħriġ fl-għarfien u l-kompetenzi speċifiċi għall-ħolqien u l-ġestjoni ta' negozji żgħar. L-attendenza għat-taħriġ hija obbligatorja qabel tinħareġ id-deċiżjoni għall-appoġġ tal-ħolqien tan-negozju, ħlief f'każijiet fejn ikun hemm diġà taħriġ jew esperjenza rilevanti kkonfermata. L-appoġġ tekniku lill-proġett jinkludi attivitajiet ta' appoġġ għall-iżvilupp tal-innovazzjoni kummerċjali, it-tħejjija tal-pjan tan-negozju, it-twaqqif tal-kumpanija u s-segwitu tal-proġett matul l-ewwel sena tat-tħaddim tagħha. (8) Appoġġ għal min jiftaħ negozju: Il-ħaddiema se jiġu megħjuna b'sussidju mhux rimborsabbli ta' EUR 20 000 għal kull impjieg maħluq, inkluż dak tal-promotur, sa massimu ta' tlieta. L-impjiegi maħluqa għandhom jimtlew minn benefiċjarji tal-FEG, jew minn persuni qiegħda fiċ-ċentri tal-impjiegi tar-reġjun, u għandhom ikunu full-time b'tul minimu ta' sentejn. Se jingħataw konċessjonijiet għall-ikel, it-trasport u l-assigurazzjoni personali kontra l-inċidenti b'limiti u kundizzjonijiet stretti. (9) Pjan ta' integrazzjoni: Dan se jipprovdi lill-ħaddiema esperjenza tax-xogħol ta' mill-inqas 30 siegħa kull ġimgħa matul perjodu ta' minn sitta sa 12-il xahar. L-għan huwa li dawn il-ħaddiema ma jitilfux il-kuntatt mal-ħaddiema l-oħra, ma jkunux iżolati u ma tonqsilhomx il-motivazzjoni, u jieħdu l-opportunità biex jakkwistaw għarfien u ħiliet ġodda u għalhekk itejbu l-impjegabilità tagħhom wara l-perjodu ta' integrazzjoni. Il-ħaddiema se jitqiegħdu ma' entitajiet li jħaddmu u li ma jagħmlux profitt għal perjodu limitat; dan jintitolahom għal konċessjonijiet għall-ikel u t-trasport, l-assigurazzjoni u sussidju kull xahar minflok il-paga. 21. In-nefqa għall-implimentazzjoni tal-FEG, li hija inkluża fl-applikazzjoni, skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, ġestjoni u kontroll kif ukoll ta' informazzjoni u pubbliċità. 22. Is-servizzi personalizzati ppreżentati mill-awtoritajiet Portugiżi huma miżuri attivi tas-suq tax-xogħol fi ħdan l-azzjonijiet eliġibbli kif iddefiniti bl-Artikolu 3 tar-Regolament (KE) Nru 1927/2006. L-awtoritajiet Portugiżi jistmaw li l-ispejjeż totali ta’ dawn is-servizzi huma ta’ EUR 2 135 000 u li n-nefqa għall-implimentazzjoni tal-FEG hija ta' EUR 95 000 (4,26 % tal-ammont totali). Il-kontribut totali mitlub mill-FEG huwa ta’ EUR 1 449 500 (65 % tal-ispejjeż totali). Azzjonijiet || Għadd stmat ta’ ħaddiema identifikati || Kost stmat għal kull ħaddiem identifikat (EUR) || Kosti totali (l-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Gwida u informazzjoni || 250 || 160 || 40 000 Ir-rikonoxximent, il-validazzjoni u ċ-ċertifikazzjoni tal-kompetenzi || 250 || 640 || 160 000 It-Taħriġ Vokazzjonali || 150 || 6 000 || 900 000 Għotja għat-taħriġ fuq inizjattiva personali || 20 || 4 000 || 80 000 Appoġġ għas-sejba ta' impjieg mill-persuna nnifisha || 80 || 1 000 || 80 000 Inċentiv għar-reklutaġġ || 50 || 2 300 || 115 000 Appoġġ imprenditorjali || 30 || 2 000 || 60 000 Appoġġ għal min jiftaħ negozju || 20 || 20 000 || 400 000 Pjan ta' integrazzjoni || 100 || 3 000 || 300 000 Subtotal tas-servizzi personalizzati || || 2 135 000 Nefqa fuq l-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet ta' tħejjija || || 2 000 Amministrazzjoni || || 90 000 Informazzjoni u pubbliċità || || 2 000 Attivitajiet ta’ kontroll || || 1 000 Subtotal tan-nefqa għall-implimentazzjoni tal-FEG || || 95 000 Total tal-kosti stmati || || 2 230 000 Kontribut tal-FEG (65 % tal-kosti totali) || || 1 449 500 23. Il-Portugall jikkonferma li l-miżuri deskritti hawn fuq huma komplementarji mal-azzjonijiet iffinanzjati mill-Fondi Strutturali. Il-Portugall se jiżgura wkoll intraċċjar ċar ta' verifika għall-attivitajiet iffinanzjati mill-FEG, u jikkonferma li mhux se jintalab jew jintuża finanzjament ieħor tal-UE għal dawn l-attivitajiet. Id-data/dati meta bdew jew meta huwa maħsub li jibdew is-servizzi personalizzati lill-ħaddiema affettwati 24. Fl-20 ta’ Mejju 2010, il-Portugall beda s-servizzi personalizzati għall-ħaddiema affettwati u inklużi fil-pakkett koordinat propost lill-FEG għall-kofinanzjament. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-FEG. Proċeduri għall-konsultazzjoni mal-imsieħba soċjali 25. L-applikazzjoni tal-FEG tressqet fil-laqgħa tal-Bord tad-Diretturi tal-IEFP, I.P. fid-29 ta' Novembru 2010. L-IEFP, I.P. li huwa wkoll l-Awtorità tal-Ġestjoni u tal-Ħlas għall-FEG fil-Portugall, huwa korp magħmul minn tliet entitajiet. 26. L-awtoritajiet Portugiżi kkonfermaw li r-rekwiżiti stipulati fil-leġiżlazzjoni nazzjonali u tal-UE li jikkonċernaw is-sensji kollettivi ġew issodisfati. Informazzjoni dwar azzjonijiet li huma obbligatorji skont il-liġi nazzjonali jew skont il-ftehimiet kollettivi 27. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Portugiżi fl-applikazzjoni tagħhom: · ikkonfermaw li l-kontribut finanzjarju mill-FEG ma jiħux post il-miżuri li huma r-responsabbiltà tal-kumpaniji skont il-liġi nazzjonali jew il-ftehimiet kollettivi; · urew bil-provi li l-azzjonijiet jipprovdu appoġġ għall-ħaddiema individwali u ma għandhomx jintużaw għar-ristrutturazzjoni ta' kumpaniji jew setturi; · ikkonfermaw li l-azzjonijiet eliġibbli ma jirċevux assistenza minn strumenti finanzjarji oħra tal-UE. Sistemi ta’ ġestjoni u ta’ kontroll 28. Il-Portugall innotifika lill-Kummissjoni li l-kontribut finanzjarju se jitmexxa u jiġi kkontrollat mill-Instituto do Emprego e Formação Profissional, I.P., is-servizz pubbliku tal-impjiegi. L-amministrazzjoni globali ssir mid-Dipartiment tal-Impjiegi, u bl-għajnuna tad-Dipartiment għat-Taħriġ Vokazzjonali, id-Dipartiment tal-Kontroll Finanzjarju u Amministrattiv u d-Delegazzjonijiet Reġjonali tar-reġjuni Norte u Centro. Il-ġestjoni finanzjarja ġenerali se tkun f'idejn id-Dipartiment ta' Kontroll Finanzjarju u Amministrattiv. L-approvazzjoni u l-ħlas tal-għajnuna huma r-responsabbiltà tad-Delegazzjonijiet Reġjonali tar-reġuni Norte u Centro. Iċ-Ċentri tal-Impjiegi u l-Entitajiet Sħab, l-aktar iċ-Ċentri tat-Taħriġ Vokazzjonali Konġunti tal-muniċipalitajiet l-aktar affettwati se jkunu qed iwettqu l-biċċa l-kbira tal-miżuri attivi. Il-Portugall ikkonferma li l-prinċipju tas-separazzjoni tal-funzjonijiet fost u fi ħdan l-entitajiet rilevanti se jiġi rispettat. L-Instituto de Gestão do Fundo Social Europeu (IGFSE, I.P.), l-Istitut tal-Ġestjoni tal-Fond Soċjali Ewropew, se jkunu responsabbli għall-verifika u l-kontroll fir-rigward ta' din l-applikazzjoni tal-FEG. Finanzjament 29. Fuq il-bażi tal-applikazzjoni mill-Portugall, il-kontribut propost mill-FEG għall-pakkett ikkoordinat ta' servizzi personalizzati (inkluża n-nefqa biex jiġi implimentat il-FEG) huwa ta' EUR 1 449 500, li jirrappreżenta 65 % tal-kost totali. L-allokazzjoni proposta tal-Kummissjoni minn dan il-Fond hija bbażata fuq l-informazzjoni li ngħatat mill-Portugall. 30. B'kunsiderazzjoni tal-ammont massimu possibbli ta' kontribut finanzjarju mill-FEG skont l-Artikolu 10(1) tar-Regolament (KE) Nru 1927/2006, kif ukoll tal-ambitu tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 31. L-ammont propost ta' kontribut finanzjarju jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 32. Bil-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali ta' trijalogu. 33. B’mod separat, il-Kummissjoni tippreżenta talba ta' trasferiment sabiex fil-baġit għall-2011 iddaħħal approprjazzjonijiet speċifiċi għall-impenji, kif jitlob il-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlas 34. Il-baġit emendatorju 2/2011 żied il-linga baġitarja tal-FEG 04.0501 b'EUR 50 000 000 f'approprjazzjonijiet għall-ħlas. Approprjazzjonijiet minn din il-linja baġitarja se jintużaw biex ikopru l-ammont ta' EUR 1 449 500 meħtieġ għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/026 PT/Rohde mill-Portugall) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[5], u b'mod partikulari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[6], u b'mod partikolari l-Artikolu 12(3) tiegħu, Wara li kkunsidraw il-proposta mill-Kummissjoni Ewropea[7], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja b’riżultat ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom fl-integrazzjoni mill-ġdid tagħhom fis-suq tax-xogħol. (2) L-ambitu tal-FEG twessa’ għall-applikazzjonijiet ippreżentati mill-1 ta’ Mejju 2009 biex jinkludi appoġġ għall-ħaddiema li ngħataw is-sensja b’riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fi ħdan il-limitu massimu annwali ta’ EUR 500 miljun. (4) Il-Portugall ressaq applikazzjoni biex jimmobilizza l-FEG, fir-rigward ta' sensji fl-intrapriża Rohde fis-26 ta' Novembru 2010 u appoġġaha b'informazzjoni addizzjonali sad-19 ta' Mejju 2011. Din l-applikazzjoni tikkonforma mar-rekwiżiti għad-determinazzjoni tal-kontributi finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex timmobilizza l-ammont ta' EUR 1 449 500. (5) L-FEG għandu, għalhekk, jiġi mmobilizzat sabiex jipprovdi kontribut finanzjarju għall-applikazzjoni mressqa mill-Portugall. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2011, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 1 449 500 f'approprjazzjonijiet ta' impenji u ta' ħlas. Artikolu 2 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi [Brussell/Strasburgu], Għall-Parlament Ewropew Għall-Kunsill Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] Skont it-tielet paragrafu tal-Artikolu 3 tar-Regolament (KE) Nru 1927/2006. [4] L-awtoritajiet Portugiżi spjegaw li s-sensji kienu jikkonċernaw 983 ħaddiem fil-perjodu ta' referenza, iżda disgħa minnhom ma rreġistrawx f'Ċentri tal-Impjiegi u għalhekk mhumiex eliġibbli għall-inklużjoni f'din l-applikazzjoni. [5] ĠU C 139, 14.6.2006, p. 1. [6] ĠU L 406, 30.12.2006, p. 1. [7] ĠU C […], […], p. […].